TRUBB บวก 9% นิวไฮรอบ 8 ปี ลุ้นผลงาน Q2 โตเด่นต่อเนื่อง-เก็งฯหุ้นต่ำบุ๊ก!
TRUBB บวก 9% นิวไฮรอบ 8 ปี ลุ้นผลงาน Q2 โตเด่นต่อเนื่อง-เก็งฯหุ้นต่ำบุ๊ก!
18 พ.ค. 2564

ผู้สื่อข่าวรายงานว่า ราคาหุ้นบริษัท ไทยรับเบอร์ลาเท็คซ์กรุ๊ป จำกัด (มหาชน) หรือ TRUBB ณ วลา 10.16 น. อยู่ที่ระดับ 3.24 บาท บวก 0.26 บาท หรือ 8.72% ด้วยมูลค่าซื้อขาย 130.22 ล้านบาท  ราคาหุ้นนิวไฮในรอบ 8 ปี 3 เดือน โดยเทียบตั้งแต่หุ้นยืนที่ระดับ 3.24 บาท เมื่อวันที่ 11 ก.พ.2556 ขณะที่ราคาหุ้นต่ำกว่ามูลค่าหุ้นทางบัญชีที่ระดับ 3.42 บาท

สำหรับผลการดำเนินงานในไตรมาส 1/2564 มีกำไรสุทธิเกือบ 133 ล้านบาท ปรับตัวขึ้นสูงถึง 79% จากปีก่อนมีกำไรสุทธิ 74 ล้านบาท ทั้งนี้ ผลประกอบการไตรมาสดังกล่าวปรับตัวขึ้น เนื่องบริษัทมีรายได้จากการขายและบริการ 2,257.26 ล้านบาท เปรียบเทียบกับปี 2563 รายได้จากการขายและบริการ 1,639.25 ล้านบาท เพิ่มขึ้น 618.01 ล้านบาท คิดเป็นร้อยละ 37.70 ซึ่งเป็นผลมาจากความต้องการในกลุ่มผลิตภัณฑ์น้ำยางข้นและน้ำยางแปรรูปมากขึ้น ภายใต้การแพร่ระบาดของโรค COVID-19 และราคายางพาราในตลาดมีการปรับตัวสูงขึ้นในปีที่ผ่านมา
ขณะที่ก่อนหน้านี้นายวรเทพ วงศาสุทธิกุล ประธานกรรมการ TRUBB เปิดเผยว่า แม้ปัจจุบันเป็นช่วงโลซีซั่นของน้ำยางข้น แต่ราคาน้ำยางยังอยู่ในระดับสูง เนื่องจากซัพพลายมีน้อย ขณะที่ดีมานด์ยังมีมากกว่า ปัจจัยดังกล่าวก็น่าจะเป็นผลดีต่อเนื่องมาในไตรมาส 2/64 ทำให้ผลการดำเนินงานในไตรมาส 2/64 เติบโตต่อเนื่องจากไตรมาสแรก
ส่วนธุรกิจถุงมือยาง หลังจากเริ่มผลิตในไตรมาส 1/64 ปัจจุบันก็มีคำสั่งซื้อเข้ามาจำนวนมาก โดยสามารถเดินเครื่องกำลังการผลิตเต็ม 100% ซึ่งส่วนหนึ่งได้รับอานิสงส์มาจากการแพร่ระบาดของโควิด-19 รอบใหม่ ขณะที่ความคืบหน้าการร่วมลงทุน (JV) ในธุรกิจถุงมือยางดังกล่าว ล่าสุดบริษัทฯ ก็มีการเจรจากับ Invester ที่มีความเชี่ยวชาญในธุรกิจถุงมือยางหากได้ข้อสรุปจะแจ้งให้ทราบต่อไป